2014–2020 metų Europos Sąjungos fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimas“ ir 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ jungtinės priemonės Nr. J03-IVG-T „Dalinis palūkanų kompensavimas“ projektų finansavimo sąlygų aprašo Nr. 1

5 priedas



**DOTACIJOS SUTARTIS**

\_\_\_\_\_\_\_\_\_\_ Nr. \_\_\_\_\_\_\_\_\_\_\_\_\_

*(data)                  (numeris)*

Uždaroji akcinė bendrovė „Investicijų ir verslo garantijos“  
(toliau – įgyvendinančioji institucija), atstovaujama Sutarties 8.1 papunktyje nurodyto asmens, veikiančio pagal UAB „Investicijų ir verslo garantijos“ generalinio direktoriaus 2018-02-08 įsakymą Nr. B-25 „Dėl įgaliojimų pasirašyti INVEGOS sprendimus ir raštus suteikimo“, ir \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(projekto vykdytojo pavadinimas)*

(toliau – projekto vykdytojas), atstovaujamas (-a) Sutarties 8.2 papunktyje nurodyto asmens, veikiančio pagal įstatus arba kitą Sutarties 8.2 papunktyje nurodytą atstovavimo pagrindą, toliau – Šalys, o kiekviena atskirai – Šalis, sudaro šią dotacijos sutartį (toliau – Sutartis).

**1.            Sutarties dalykas**

1.1.         Sutartyje yra nustatoma iš Europos Sąjungos (toliau – ES) struktūrinių fondų lėšų bendrai finansuojamo projekto dalinio palūkanų kompensavimo (toliau – projektas), finansuojamo pagal jungtinę priemonę Nr. J03-IVG-T „Dalinis palūkanų kompensavimas“ (toliau – Priemonė), finansavimo tvarka ir sąlygos.

**2.            Sutarties šalių teisės ir įsipareigojimai**

2.1.         Projekto vykdytojas įgyvendindamas projektą įsipareigoja pasiekti 2014–2020 metų Europos Sąjungos fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimas“ ir 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ jungtinės priemonės Nr. J03-IVG-T „Dalinis palūkanų kompensavimas“ projektų finansavimo sąlygų apraše Nr. 1, patvirtintame Lietuvos Respublikos ūkio ministro 2016 m. kovo 7 d. įsakymu Nr. 4-187 „Dėl 2014–2020 metų Europos Sąjungos fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimas“ ir 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ jungtinės priemonės Nr. J03-IVG-T „Dalinis palūkanų kompensavimas“ projektų finansavimo sąlygų aprašo Nr. 1 patvirtinimo“ (toliau – Aprašas), nurodytą projekto tikslą, uždavinius ir rezultatus.

2.2.         Projektas finansuojamas vadovaujantis Apraše, Projektų administravimo ir finansavimo taisyklėse, patvirtintose Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų taisyklės), taip pat vėlesniuose jų pakeitimuose ir Sutarties sąlygose nustatyta tvarka.

2.3. Šalys susitaria, kad, Sutarties keitimai ir Sutarties nutraukimas bei sprendimai dėl nustatytų pažeidimų, lėšų grąžinimo, papildomo finansavimo skyrimo, išlaidų pripažinimo netinkamomis finansuoti, pradėtos Sutarties nutraukimo procedūros yra siunčiami projekto vykdytojo paraiškoje nurodytu el. pašto adresu, pasirašyti kvalifikuotu elektroniniu parašu. Visa kita su projekto įgyvendinimu susijusi informacija projekto vykdytojui siunčiama paraiškoje nurodytu elektroniniu paštu arba, jei yra techninių galimybių, pateikiama tiesiogiai adresu <https://paraiskos.invega.lt>.

2.4.      Projekto vykdytojas sutinka:

2.4.1.   tais atvejais, jei keičiant ar pildant Aprašą po paraiškos pateikimo įgyvendinančiajai institucijai ir Sutarties sudarymo bus patvirtinta naujų ir (arba) nustatyta papildomų reikalavimų, sąlygų, dalinio palūkanų kompensavimo dydžių ar nauja palūkanų kompensavimo tvarka, jų laikytis;

2.4.2.   kad informacija apie projektą (įmonės pavadinimas, įmonės kodas, numatomo suteikti finansavimo ir suteikto finansavimo dydis) būtų paskelbta viešai įgyvendinančiosios institucijos interneto svetainėje www.invega.lt ir ES struktūrinių fondų svetainėje www.esinvesticijos.lt;

2.4.3.   kad paraiškoje ir paraiškos prieduose pateikti duomenys būtų apdorojami ir saugomi įgyvendinančiosios institucijos vidaus informacinėje sistemoje ir 2014–2020 metų Europos Sąjungos struktūrinių fondų posistemyje;

2.4.4.   besąlygiškai grąžinti nepagrįstai gautą kompensaciją ar jos dalį, jei ji būtų gauta dėl klaidos, pateiktos neteisingos informacijos, atsiradusio privalomų reikalavimų ar sąlygų neatitikimo ar kitų priežasčių pagal įgyvendinančiosios institucijos rašytinį pareikalavimą per nurodytą terminą. Grąžinimas vykdomas Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklėse, patvirtintose Lietuvos Respublikos Vyriausybės 2005 m. gegužės 30 d. nutarimu Nr. 590 „Dėl Finansinės paramos ir bendrojo finansavimo lėšų grąžinimo į Lietuvos Respublikos valstybės biudžetą taisyklių patvirtinimo“ (toliau – Finansinės paramos grąžinimo taisyklės), nustatyta tvarka.

2.5.         Projekto vykdytojas turi informuoti įgyvendinančiąją instituciją raštu, jei projekto vykdymo metu jis (verslininkas) arba jo (juridinio asmens) vadovas, ūkinės bendrijos tikrasis narys (-iai) ar mažosios bendrijos atstovas, turintis (-ys) teisę juridinio asmens vardu sudaryti sandorį, ar buhalteris (-iai) arba kitas (-i) asmuo (asmenys), turintis (-ys) teisę surašyti ir pasirašyti pareiškėjo ir (arba) projekto vykdytojo apskaitos dokumentus, įgijo ar turi neišnykusį arba nepanaikintą teistumą arba dėl pareiškėjo ir (arba) projekto vykdytojo (juridinio asmens) per paskutinius 5 metus buvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, ekonomine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą arba realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) ES finansiniams interesams (šis apribojimas netaikomas įstaigoms, kurių veikla finansuojama iš Lietuvos Respublikos valstybės biudžeto ir (arba) savivaldybių biudžetų, ir (arba) valstybės pinigų fondų.

2.6.         Projekto vykdytojas turi informuoti įgyvendinančiąją instituciją raštu, jei projekto vykdytojui, kuris kaip darbdavys leido dirbti asmenims nelegaliai, pradėtas taikyti apribojimas 5 ateinančius metus nuo nelegalaus įdarbinimo nustatymo dienos skirti jam (pareiškėjui ir (arba) projekto vykdytojui) ES finansinę paramą, Europos ekonominės erdvės ir Norvegijos finansinių mechanizmų, 2007–2012 metų Lietuvos ir Šveicarijos bendradarbiavimo programos finansinę paramą.

2.7.      Įgyvendinančioji institucija vienašališkai gali nutraukti Sutartį šiais atvejais:

2.7.1.   kai nevykdomos ar pažeidžiamos tinkamų finansuoti projekto išlaidų ir finansavimo reikalavimai, nurodyti Aprašo V skyriuje nustatyta tvarka, ar nustatoma, kad projekto vykdytojas neįvykdė ar pažeidė Sutartį;

2.7.2.   kai projekto vykdytojas yra restruktūrizuojamas, bankrutuojantis ar likviduojamas;

2.7.3.   kai projekto vykdytojas prašo nekompensuoti palūkanų;

2.7.4.   kai nustatomas pažeidimas dėl ES ar Lietuvos Respublikos teisės aktų nustatytų reikalavimų ir sąlygų laikymosi;

2.7.5.   kai buvo nustatyta kad pagal Lietuvos Respublikos ir ES teisės aktų nustatytas valstybės pagalbos teikimo taisykles atitinkama pagalba negali būti teikiama;

2.7.6.   kai nustatoma, kad paraiškoje pateikti patvirtinimai ar pateikti duomenys yra neteisingi ir per įgyvendinančiosios institucijos nurodytą terminą atitinkami trūkumai nėra pašalinami;

2.7.7.   jei bus visiškai panaudotos lėšos, skirtos daliniam palūkanų kompensavimui pagal Priemonę.

2.8. Projekto vykdytojas įsipareigoja teikti Priemonės įgyvendinimo stebėsenai ir vertinimui atlikti reikalingą informaciją stebėseną ir poveikio vertinimą atliekančioms institucijoms, įgyvendinančiajai institucijai.

**3.            Projektui skirtos finansavimo lėšos**

3.1.         Didžiausia galima palūkanų kompensacijos suma Sutarties galiojimo laikotarpiu (toliau – tinkamos finansuoti išlaidos) bus apskaičiuojama remiantis finansavimo sutartyje nurodytais duomenimis apie palūkanų normą, taikomą finansavimo sutartyje pasirašymo dieną (bet ne daugiau nei numatyta didžiausia palūkanų norma, nuo kurios skaičiuojama maksimali palūkanų kompensacijos suma), paskolos grąžinimą pagal finansavimo grąžinimo grafiką ir Apraše nustatytais palūkanų kompensavimo dydžiais ir tvarka. Didžiausia galima palūkanų kompensacijos suma yra palūkanų (mokėtinų pagal finansavimo grąžinimo grafiką, esant palūkanų normai, nuo kurios skaičiuojama maksimali dalinės palūkanų kompensacijos suma) sumos ir kompensavimo dydžio sandauga. Skaičiuojama tik Aprašo II skyriaus atitinkamuose punktuose nurodyto laikotarpio palūkanų kompensacijos suma.

3.2.         Didžiausia galima palūkanų kompensacijos suma ir kitos projekto finansavimo sąlygos nurodomos sprendime (-uose) dėl finansavimo skyrimo ir sutarties pasirašymo.

**4.            Projekto veiklų įgyvendinimo pradžia ir pabaiga**

4.1.         Visos projekto veiklos turi būti įvykdytos per laikotarpį nuo Sutarties pasirašymo dienos pradžios iki Sutarties galiojimo pabaigos.

4.2.         Visos su projekto įgyvendinimu susijusios tinkamos finansuoti išlaidos turi būti patirtos ir apmokėtos nuo Sutarties pasirašymo dienos pradžios iki Sutarties galiojimo pabaigos.

**5.            Mokėjimai**

5.1.         Projekto išlaidos apmokamos išlaidų kompensavimo būdu.

5.2.         Projekto vykdytojas įgyvendinančiajai institucijai neteikia projekto tinkamų finansuoti išlaidų patvirtinimo dokumentų, nes projekto įvykdymo dokumentus įgyvendinančiajai institucijai pateikia trečioji šalis (kredito įstaiga ar finansinės nuomos (lizingo) bendrovė, pasirašiusi su įgyvendinančiąja institucija sutartį dėl bendradarbiavimo įgyvendinančiajai institucijai vykdant dalinį palūkanų kompensavimą).

**6.            Kitos sąlygos**

6.1. Projekto vykdytojas neprivalo saugoti su projekto įgyvendinimu susijusių dokumentų*.*

6.2. Jei lėšos projektui finansuoti pripažintos nesuderinamomis su ES bendrąja rinka, projekto vykdytojas besąlygiškai įsipareigoja šias lėšas grąžinti kartu su palūkanomis, kurias nustato Europos Komisija, kai teikiama neteisėta pagalba. Pripažintos nesuderinamomis su ES bendrąja rinka lėšos grąžinamos Finansinės paramos grąžinimo taisyklėse nurodyta tvarka.

6.3. Projekto vykdytojas patvirtina sutinkantis, kad įgyvendinančioji institucija, atlikdama Projektų taisyklėse ir kituose veiksmų programos administravimą reguliuojančiuose teisės aktuose nustatytas funkcijas, tvarkytų Sutartyje ir kituose projekto vykdytojo pateiktuose dokumentuose esančius asmens duomenis, taip pat gautų informaciją apie projekto vykdytoją iš valstybės ir užsienio registrų ir institucijų duomenų bazių ir kitų juridinių asmenų valdomų įmonių mokumo ir kreditingumo bazių.

6.4. Projekto vykdytojas patvirtina esantis informuotas, kad informacija apie jį, kaip pareiškėją, trumpas projekto aprašymas, paraiškos kodas ir prašomų skirti finansavimo lėšų suma bus skelbiami svetainėje www.esinvesticijos.lt. Projekto vykdytojas patvirtina (jei jis yra verslininkas), kad yra informuotas, jog turi teisę bet kada kreiptis į įgyvendinančiąją instituciją, siekdamas susipažinti su tvarkomais jo asmens duomenimis, taip pat reikalauti, kad neteisingi, neišsamūs, netikslūs jo asmens duomenys būtų ištaisyti.

6.5. Projekto vykdytojas įsipareigoja (jei jis yra verslininkas) sudaryti sąlygas įgyvendinančiajai institucijai Projektų taisyklių ir kitų projekto vykdymo ir patikros sąlygas reguliuojančių teisės aktų nustatyta tvarka atlikti projekto patikrą vietoje, įskaitant tuos atvejus, kai projekto įgyvendinimo vieta yra projekto vykdytojo gyvenamoji vieta.

**7.            Baigiamosios nuostatos**

7.1.         Šalių pasirašyta Sutartis įsigalioja nuo įgyvendinančiosios institucijos sprendime dėl finansavimo skyrimo nurodytos datos ir galioja tol, kol Šalys įvykdo visus savo įsipareigojimus pagal Sutartį arba Sutartis nutraukiama.

7.2.         Kiekvieną kartą baigusi paraiškų vertinimą, įgyvendinančioji institucija su atrinktais pareiškėjais sudaro Sutartis:

7.2.1.      kai yra gautas pareiškėjo pasirašytas popierinis dotacijos sutarties egzempliorius, sudarant dotacijos sutartį apsikeičiama sutarties egzemplioriais – projekto vykdytojo pasirašyta dotacijos sutartis lieka INVEGAI, o projekto vykdytojui išsiunčiamas įgyvendinančiosios institucijos kvalifikuotu elektroniniu parašu pasirašytas Sutarties egzempliorius;

7.2.2.      kai yra gauta pareiškėjo kvalifikuotu elektroniniu parašu pasirašyta sutartis, Sutartis sudaroma vienu egzemplioriumi – įgyvendinančioji institucija kvalifikuotu elektroniniu parašu pasirašo ir projekto vykdytojui išsiunčia abiejų šalių pasirašytą Sutartį.

7.3.         Projekto vykdytojo pateikta paraiška su priedais, taip pat sprendimas dėl finansavimo skyrimo ir sutarties pasirašymo yra laikomi sudėtine šios Sutarties dalimi.

7.4.         Sutartis vykdoma vadovaujantis Lietuvos Respublikos ir ES teisės aktais. Šalių ginčai, kilę dėl jos vykdymo, sprendžiami teisme Lietuvos Respublikos įstatymų nustatyta tvarka.

7.5.         Šalys privalo viena kitą informuoti apie tai, kad pasikeitė jų adresas, elektroninio pašto adresas ar kiti kontaktiniai duomenys, kuriuos viena kitai nurodė Sutartyje nustatyta tvarka. Šio reikalavimo neįvykdžiusi Šalis negali pareikšti pretenzijų ar atsikirtimų, kad kitos Šalies veiksmai, atlikti pagal naujausius jai žinomus duomenis, neatitinka Sutarties sąlygų arba ji negavo pranešimų, kurie buvo siųsti pagal šiuos duomenis.

7.6.         Įgyvendinančiosios institucijos adresas ir rekvizitai:

|  |  |
| --- | --- |
|  | **Uždaroji akcinė bendrovė „INVESTICIJŲ IR VERSLO GARANTIJOS“** |
| Juridinio asmens kodas | 110084026 |
| Adresas | LT-09308 Vilnius, Konstitucijos pr. 7 |
| Telefonas | +370 5 210 7510 |
| El. paštas | dpk2@invega.lt“ |

7.7.         Projekto vykdytojo adresas ir rekvizitai:

|  |  |
| --- | --- |
| Projekto vykdytojo pavadinimas | *Nurodyti paraišką pateikusio juridinio asmens pavadinimą arba fizinio asmens, vykdančio ūkinę ir (arba) ekonominę veiklą, vardą ir pavardę* |
| Projekto vykdytojo kodas | *Nurodyti juridinio asmens kodą pagal Juridinių asmenų registro duomenis. Jeigu pareiškėjas yra verslininkas, nurodyti jo gimimo datą* |
| Adresas | *PASTABA: nurodyti buveinės adresą, privaloma nurodyti ir pašto kodą* |
| Adresas korespondencijai | *PASTABA: nurodyti adresą korespondencijai. Jei jis skiriasi nuo buveinės adreso, privaloma nurodyti ir pašto kodą* |
| Telefonas |  |
| El. paštas | *Nurodytas paraiškoje* |

**8. Šalių atstovai ir parašai**

|  |  |
| --- | --- |
| 8.1. Įgyvendinančiosios institucijos atstovas: | 8.2. Projekto vykdytojo atstovas: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (pareigos)    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (vardas ir pavardė) | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos)    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (vardas ir pavardė) |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas) | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas)    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (atstovavimo pagrindas: įgaliojimas, prokūra, kt.) |